I. Se sotmet a dictamen d'aquesta Comissió Jurídica Assessora el Projecte de decret pel qual es regula la selecció del director o de la directora i el nomenament i el cessament dels òrgans unipersonals de govern i de coordinació dels centres docents públics.
El Projecte consta d'un preàmbul, vint-i-quatre articles integrats en cinc capítols, dues disposicions addicionals, dues de transitòries, una de derogatòria, una de final i un annex.
En el preàmbul es descriu el marc normatiu en el qual s'insereix la norma projectada i se'n presenta el contingut.
Es posa especial èmfasi en el fet que l'aprovació de la Llei orgànica 2/2006, de 3 de maig, d'educació, ha introduït canvis en la direcció dels centres docents públics que són els que obliguen a fer una nova regulació que derogarà, en allò que es regula en el Projecte de decret, els preceptes del vigent Decret 317/2004, de 22 de juny, pel qual es regulen la constitució i la composició del consell escolar, la selecció del director o de la directora i el nomenament i el cessament dels òrgans de govern dels centres docents públics.
La part d'aquest Decret que quedaria vigent és la que afecta el consell escolar.
El capítol 1 de la norma projectada conté l'article 1 que regula l'objecte i l'àmbit d'aplicació de la norma.
El capítol 2, denominat 'Dels òrgans unipersonals de govern', regula les condicions i els requisits per exercir el càrrec de director o directora (art. 2), la selecció de director o de directora en determinats centres (art. 3), les comissions de selecció (art. 4), l'abstenció dels aspirants com a membres de la comissió de selecció (art. 5), la convocatòria del concurs de mèrits (art. 6), la presentació de sol·licituds de participació en el concurs de mèrits (art. 7), el procediment d'admissió de les sol·licituds (art. 8), la constitució de la comissió de selecció (art. 9), la primera fase de la selecció: la valoració de mèrits (art. 10), la segona fase de la selecció: valoració dels projectes de direcció i selecció del professorat aspirant (art. 11), el programa de formació inicial (art. 12), el nomenament del director o de la directora (art. 13), el nomenament de director o directora en absència d'aspirant seleccionat (art. 14), el nomenament de director o de directora dels centres de nova creació (art. 15), l'avaluació dels directors i de les directores (art. 16), la renovació dels períodes de mandat (art. 17), el cessament del director o la directora (art. 18) i la proposta, nomenament, cessament i destitució dels altres òrgans unipersonals de govern (art. 19).
El capítol 3, titulat 'Dels òrgans de coordinació', regula el nomenament, cessament i destitució dels òrgans unipersonals de coordinació (art. 20).
El capítol 4, denominat 'De les zones escolars rurals', conté la regulació relativa als òrgans unipersonals de govern de les zones escolars rurals (art. 21) i dels òrgans unipersonals de coordinació d'aquestes zones (art. 22).
El capítol 5, 'Dels centres de formació d'adults', regula els òrgans unipersonals de govern dels centres de formació d'adults (art. 23) i els òrgans de coordinació d'aquests centres (art. 24).
La disposició addicional primera fa referència als òrgans de govern dels centres públics que no són de titularitat del Departament d'Educació.
La segona regula l'adaptació de les referències del Projecte al Consorci d'Educació de Barcelona.
Les disposicions transitòries primera i segona es refereixen a la renovació dels directors nomenats per convocatòries de concurs de mèrits realitzades a l'empara del Decret 317/2004 (disposició transitòria primera), i a la no renovació dels que no han accedit a través d'aquest sistema (disposició transitòria segona).
La disposició derogatòria concreta els articles del Decret 317/2004 que queden derogats.
Aquests són l'1.3, del 9 al 29, el 31, el 33 i les disposicions transitòries primera, segona i tercera.
La disposició final fixa l'entrada en vigor l'endemà de la data de la seva publicació al Diari Oficial de la Generalitat de Catalunya.
L'annex regula el barem de la primera fase del concurs de mèrits per a la selecció de candidats i fixa els criteris per a la valoració de la segona fase.
D'acord amb l'article 8.2.b) de la Llei 5/2005 correspon a la Comissió Jurídica Assessora dictaminar preceptivament sobre els projectes de reglaments o disposicions generals que es dictin per a desplegar lleis, com ara és el cas.
En efecte, el Projecte de decret s'insereix en el marc de la Llei orgànica 2/2006, d'educació, atès que té per objecte desplegar els preceptes de la Llei que regulen la direcció dels centres docents públics.
A això cal afegir que el Projecte, en els seus continguts relacionats amb la funció pública docent, també desplega el Decret legislatiu 1/1997, pel qual s'aprova la refosa dels textos legals vigents en relació amb la funció pública.
La sol·licitud del conseller d'Educació es formula amb caràcter d'urgència a l'empara de l'article 15.1 de la Llei que regula aquesta Comissió.
La urgència queda en aquest cas justificada en la necessitat que pugui iniciar-se immediatament el procediment de selecció dels directors i directores, a fi que el mencionat procediment pugui culminar amb el nomenament d'aquests l'1 de juliol de 2007.
D'acord amb el procediment d'urgència, es formula el present Dictamen amb reducció dels terminis previstos.
La competència de la Generalitat de Catalunya per regular la matèria objecte del Projecte de decret resulta, en allò que afecta els continguts relacionats amb els òrgans de direcció i coordinació dels centres docents, de l'article 131.3.h) de l'Estatut d'autonomia de Catalunya, segons el qual correspon a la Generalitat la competència compartida en 'l'organització dels centres públics'.
La competència resulta també, atesa la connexió del contingut del Projecte amb la funció pública docent, de l'article 131.3.j) i de l'article 136.a) i b) de l'Estatut.
L'abast d'aquesta competència compartida en l'organització dels centres docents públics no universitaris, d'acord amb l'article 111 de l'Estatut, es tradueix de manera que correspon a la Generalitat 'la potestat legislativa, la potestat reglamentària i la funció executiva, en el marc de les bases que fixi l'Estat com a principis o mínim comú normatiu [...] d'acord amb la Constitució i amb aquest Estatut'.
Per tant, és clara la competència de la Generalitat per regular la matèria objecte del Projecte de decret.
La competència estatal en aquest àmbit, desplegada a l'empara de l'article 149.1.30, i també de l'article 149.1.18, s'ha concretat en els articles 131 a 139 de la Llei orgànica 2/2006, d'educació.
L'habilitació del Govern per dictar els continguts d'aquesta norma que afecten l'organització dels centres docents públics està condicionada per la naturalesa compartida de la competència sobre la matèria, i per la inexistència de cap llei catalana que desplegui i concreti la normativa bàsica i estableixi el règim legal general de l'educació a Catalunya.
Com a conseqüència d'aquests condicionants, i amb la finalitat prioritària que la Generalitat pogués exercitar les competències normatives que la llei estatal reserva a les 'administracions educatives', sense haver d'esperar a l'aprovació de la llei del Parlament de Catalunya, que té estatutàriament reservada la funció de desplegament i concreció de les disposicions bàsiques estatals, aquesta Comissió Jurídica Assessora admet que, en el camp educatiu, a les remissions de naturalesa competencial que conté la llei bàsica estatal es pugui atribuir, dins l'ordenament jurídic català, i mentre no es dicti la necessària llei parlamentària, una funció d'habilitació legal al Govern.
En aquest sentit, l'habilitació tindria fonament en les remissions que fa la LOE a les 'administracions educatives' per tal que despleguin les seves disposicions bàsiques.
En l'àmbit material d'aquest Projecte, aquestes remissions es troben en els articles 131, 132, 134, 135, 136 i 139 de la Llei orgànica 2/2006.
Per altra banda, i en relació amb els continguts del Projecte de decret connectats amb la funció pública docent, l'habilitació es dedueix directament del Decret legislatiu 1/1997, que aprova la refosa dels textos legals vigents en relació amb la funció pública.
En concret, aquesta habilitació ha de fonamentar-se en la disposició final primera, en connexió amb els articles 2.1, 3 i 5 del mencionat Decret legislatiu.
El fet d'acceptar, amb les modulacions anteriorment indicades, l'habilitació del Govern per desplegar per via reglamentària la normativa bàsica estatal no evita que hagi de considerar-se aquí la qüestió de la seva suficiència de rang per a regular les matèries que conté, ja que, òbviament, la normativa reglamentària no pot envair les reserves materials de llei establertes en l'Estatut d'autonomia.
Des d'aquesta perspectiva, l'anàlisi del contingut del Projecte permet afirmar a aquesta Comissió Jurídica que la regulació és, en uns casos, reproducció o execució directa de la llei bàsica estatal i, en d'altres, el que s'hi conté són normes d'organització necessàries per a la implementació d'un procediment de provisió de càrrecs directius docents que ha estat fixat amb notable densitat regulativa pel legislador bàsic estatal.
En conseqüència, el contingut del Projecte és el propi d'un reglament que organitza i concreta un procediment de provisió de càrrecs que ha estat fixat per una normativa estatal que no es limita a establir els principis de regulació, sinó que estableix també el desplegament legislatiu del procediment de provisió, situació aquesta que en cap cas no afecta la validesa del Projecte sotmès a dictamen.
V. La tramitació del decret projectat fou iniciada i impulsada per la Direcció General de Personal Docent, les atribucions de la qual desenvolupa ara, d'acord amb el Decret 568/2006, de 19 de desembre, la Direcció General de Recursos del Sistema Educatiu.
La memòria exigida per l'article 63.2 de la Llei 13/1989, que acompanya el text del projecte, és formalment correcta, ja que conté el marc normatiu en el que s'insereix el projecte, on es valora detingudament la necessitat d'emprendre aquesta reforma com a conseqüència de l'aprovació de la Llei orgànica 2/2006; la justificació de la legalitat, l'oportunitat i l'adequació de les mesures proposades als fins que es persegueixen; un estudi econòmic; i les disposicions afectades.
En relació amb l'informe econòmic de la memòria cal anotar que les previsions de despesa que es fan són valorades per la Direcció general d'ordenació i innovació educativa (ara Direcció general d'innovació) i pel Servei de Pressupostos i Gestió Financera del Departament d'Educació.
També hi ha un informe de la Direcció General de Pressupostos i Tresor que constata que el Departament d'Educació disposa de crèdit adequat i suficient per fer front al cost de l'aplicació del Decret.
L'Informe de l'Institut Català de les Dones, preceptiu d'acord amb l'article 63.2.d) de la Llei 13/1989, fa recomanacions sobre la utilització del llenguatge, que són incorporades al text del Projecte, i sobre l'adopció de mesures d'acció positiva i de representació equilibrada en els òrgans de control, coordinació i en les comissions de selecció.
Sobre aquestes últimes consideracions s'indica en l'expedient que aquestes actuacions no són necessàries, ja que el nombre de càrrecs directius ocupats per dones és més superior al dels homes.
Una de les seves propostes, centrada en la preocupació per eradicar comportaments discriminatoris per raó de sexe, és incorporada als continguts del projecte de direcció que han de ser valorats per la comissió de selecció.
En el Dictamen 9/2006 del Consell Escolar de Catalunya, preceptiu d'acord amb el que disposa l'article 9 de la Llei 25/1985, de 10 de desembre, dels consells escolars, es fan diverses consideracions i recomanacions, que han estat incorporades al text del Projecte.
Als efectes del que estableix l'article 64 de la Llei 13/1989, el text del Projecte va ser tramès, perquè s'efectuessin al·legacions, a les entitats que es detallen en els antecedents d'aquest Dictamen.
Entre elles cal destacar l'informe favorable, tot i que inclou un suggeriment en l'article 2 i un altre al 14, de la Direcció General de la Funció Pública, que és valorat però no incorporat al text.
També informa la Mesa sectorial de personal docent no universitari, que proposa dues modificacions, una a l'article 16.3, que és admesa, i una altra a l'article 20.4, que també ho és.
Per Edicte de 20 de novembre de 2006, el Projecte se sotmet a informació pública durant vint dies hàbils.
En l'expedient únicament consten al·legacions de l'Associació de Directors de l'Educació Pública de Catalunya.
Les seves consideracions pretenen que se suprimeixi la disposició transitòria segona i que es possibiliti la pròrroga de mandat de les direccions amb nomenament vigent a l'entrada en vigor d'aquest Decret que no hagin accedit mitjançant les convocatòries de concurs de mèrits realitzades a l'empara del Decret 317/2004.
En l'Informe jurídic de la Secretaria General s'argumenta d'una forma molt convincent la coherència del contingut de la disposició transitòria segona amb el model de selecció que es proposa, i que es caracteritza perquè la renovació va lligada a l'accés a aquesta pel concurs de mèrits, que és el procediment normal de provisió establert a la Llei orgànica 2/2006.
Cal destacar que no consta a l'expedient la participació directa en l'elaboració del Projecte de la Comissió de Govern Local ni de les federacions o agrupacions de les corporacions locals més representatives.
Aquesta manca de representació no només entra en contradicció amb els mandats legals a favor de l'establiment de procediments de consulta i col·laboració, sinó que, en aquest cas pot considerar-se la preceptivitat de la intervenció del referit òrgan, d'acord amb el que estableix l'article 193.1.a) de la Llei municipal i de règim local de Catalunya, en la mesura que la norma afecta qüestions que incideixen en la representació dels municipis en les comissions de selecció de la direcció del centre docent.
Ha de tenir-se en compte que l'article 12.2 del vigent Decret 317/2004, que va ser informat per la Comissió de Govern Local, reconeix expressament la presència d'un representant de l'Ajuntament a la Comissió, i que aquesta regulació es manté en la primera versió del Projecte sobre el qual es dictamina, per desaparèixer després en el text que se sotmet a dictamen.
No obstant això, no es pot desconèixer que els interessos dels municipis poden haver-se expressat en el procediment a través de la representació que aquests tenen en el Consell Escolar de Catalunya.
També consta el certificat del secretari del Consell Tècnic de la Generalitat que acredita que en la sessió celebrada el dia 27 de desembre de 2006 fou informat pel dit òrgan.
Finalment, l'Assessoria Jurídica del Departament ha emès un informe detallat sobre l'elaboració i el contingut del Projecte, que conclou informant favorablement sobre la norma que es projecta.
Aquesta Comissió ha de recordar que, segons estableix l'article 65.3, aquest informe ha de fer-se abans de sotmetre el Projecte al Consell Tècnic i no després, com succeeix en aquest cas.
L'articulat desplega adequadament la normativa bàsica estatal, continguda a la Llei orgànica 2/2006, i la normativa legal que l'afecta, en particular el Decret legislatiu 1/1997.
Malgrat l'absència de problemes de legalitat, aquesta Comissió Jurídica ha de fer una consideració general de política legislativa, i algunes observacions particulars sobre el text del Projecte.
A) La consideració general és per posar en evidència que l'aprovació d'aquest Projecte significarà incorporar al nostre ordenament educatiu una regulació específica de la selecció i nomenament de directors i d'altres òrgans personals de govern i coordinació dels centres escolars, i de tal forma augmentar l'atomització i la complexitat del camp normatiu de l'educació a Catalunya, i que tindrà com a efecte l'existència de regulacions separades dels consells escolars, que es mantenen en el Decret 317/2004, i dels òrgans unipersonals de govern.
Tot i que es puguin aportar, certament, raons que justifiquen l'opció que aquí es proposa, ja que la reforma en aquest cas és conseqüència de la necessitat d'adequar amb urgència a la normativa catalana els canvis introduïts en la normativa bàsica estatal per la Llei orgànica 2/2006, aquesta Comissió Jurídica Assessora ha d'insistir en la conveniència d'articular d'una manera conjunta, sistemàtica, més estable i que simplifiqui el règim jurídic de l'organització i el funcionament del sistema educatiu a Catalunya.
B) Les observacions concretes al text del Projecte són les següents:
En la fórmula promulgatòria, d'acord amb l'article 13.2 de la Llei 5/2005, reguladora d'aquesta Comissió, s'ha de consignar si el decret es formula d'acord amb el dictamen emès o si es formula simplement un cop vist.
En aquest cas, atès que no hi ha observacions essencials, s'ha d'indicar 'd'acord'.
A més, milloraria la correcció formal del preàmbul si se suprimissin les referències al BOE, i als múltiples preceptes de la Llei orgànica 2/2006, i si s'indiqués, a més, que l'aprovació del Projecte implica derogar una part del Decret 307/2004 i si se suprimís de la fórmula promulgadora la referència a 'efectuat el tràmit previ de consultes i participació amb els representants del personal al servei de les administracions públiques', atès que no és un contingut propi de la promulgació.
Cal fer unes consideracions de tècnica normativa i de contingut.
Respecte a les condicions de tècnica normativa, es constata que el títol de l'article no correspon al contingut de l'article, i que el mateix contingut fa referència a dues qüestions suficientment diferenciades per ser regulades en dos articles separats.
En un primer article, que podria denominar-se 'concurs de mèrits' o 'principis generals de la selecció del càrrec de director' s'inclourien l'actual article 2.1 i 2.2.
En un segon article, que es titularia 'requisits per a ser candidat al càrrec de director', s'inclouria el contingut de l'actual 2.3.
En relació amb el contingut, han de ser comentats dos requisits la regulació dels quals no reprodueix literalment allò establert a aquest efecte en la normativa bàsica estatal en l'article 134 de la Llei orgànica 2/2006.
El primer, inclòs en el paràgraf segon de l'apartat 2.3.c), estableix que 'també es requerirà que en la plantilla del centre al qual s'opta consti un lloc de treball d'una de les especialitats de la qual n'és titular el professorat candidat a director o directora'.
Aquest requisit, amb el qual es pretén evitar que se seleccionin com a directors o directores a professorat titular d'especialitats de les quals no existeixin places en la plantilla del centre, no és realment un nou requisit, sinó que és una concreció del que estableix l'apartat c) de l'article 134 de la LOE, pel fet que exigeix que el candidat ha de prestar serveis en un centre docent públic en algun dels ensenyaments que figurin en el centre.
El segon, inclòs en la lletra 2.3.d), és el 'tenir coneixement del català, i de l'aranès a la Val d'Aran, acreditat amb el nivell C o equivalent'.
Aquest requisit ja estava inclòs en el vigent Decret 317/2004 amb la mateixa redacció que la del Projecte sobre el qual es dictamina i va ser valorat per aquesta Comissió en el Dictamen 208/04 en els termes que aquí es mantenen: 'el que passa és que, en tenir necessàriament l'aspirant a director la condició de professor funcionari de carrera que està prestant serveis en un centre docent públic del Departament d'Educació, el requisit ja restarà acreditat anteriorment amb la qual cosa la disposició és reiterativa, cosa que no vol dir que sigui sobrera.'
Finalment, es fa un darrer suggeriment a aquest article 2, concretament a l'apartat 2, del qual es recomana reorganitzar els principis que regeixen la selecció, i situar el de publicitat al final.
L'article 4 regula les comissions de selecció.
El seu contingut guanyaria precisió si s'afegís en l'apartat tercer que els tres representants del claustre de professorat 'seran elegits' pel mateix claustre, ja que encara que l'elecció està prevista expressament en l'article 9.2, és més aclaridor també incloure'l aquí.
En segon lloc, l'últim paràgraf ha de ser numerat com a apartat 4.5.
I, finalment, ha de valorar-se la conveniència d'afegir aquí el que estableix amb caràcter bàsic l'article 126.5 de la Llei orgànica 2/2006, que indica que l'alumnat dels dos primers cursos d'educació secundària obligatòria no podrà participar en la selecció del director o de la directora.
En tercer lloc, es recomana que es ponderi la conveniència que les comissions tinguin un nombre parell de membres, per raó de la transcendència que assoleix el vot de qualitat del president en el cas d'empat.
El títol ha de limitar-se a indicar 'procediment d'admissió de les sol·licituds', i suprimir 'i de desestimació', ja que aquestes s'entenen compreses dins el procés d'admissió.
Per altra part, en el darrer paràgraf seria convenient, encara que no imprescindible, indicar que el termini per a presentar el recurs d'alçada davant l'acte de desestimació de la sol·licitud és d'un mes.
Finalment, cal indicar que com a conseqüència d'un simple error, només apareix numerat l'apartat 8.1, i s'han de numerar també la resta de paràgrafs.
L'article 9.2, quan regula les funcions del director o de la directora del centre en relació amb la constitució de la comissió de selecció, hauria d'indicar, tot i que es dedueix del que estableix l'article 5 d'aquest decret, que les compleix 'excepte que fos aspirant'.
Si això es produeix, haurà d'abstenir-se.
Sobre aquest article cal fer dues observacions.
La primera, per deixar constància en l'apartat 10.2 que la comissió ha de considerar els mèrits relacionats seguint el barem de la primera fase, que es troben en l'annex de la norma projectada.
I la segona, perquè cal concretar que la reclamació és 'davant la mateixa comissió'.
Sobre aquest article cal realitzar tres puntualitzacions.
La primera, que afecta el segon paràgraf de l'article 11.3, per afegir, juntament al supòsit d'absència d'aquest', el supòsit de no-elecció de cap candidat dels centres.
A més, 'ZER' ha de ser substituït, almenys la primera vegada que apareix per 'Zones escolars rurals'.
En aquest mateix apartat han de suprimir-se els guions, que poden ser substituïts per les lletres a) i b).
En relació amb el recurs d'alçada, és convenient, com ja s'ha indicat anteriorment, concretar que el termini per a la interposició és d'un mes.
En l'apartat primer de l'article 12, i atès el caràcter que té el programa de formació inicial, hauria de substituir-se 'el professorat aspirant seleccionat realitza' per 'el professorat aspirant seleccionat haurà de superar'.
Aquesta és, a més, la traducció literal de l'expressió de l'article 136.1 de la Llei orgànica 2/2006.
Per altra banda, i en relació amb l'avaluació, hauria de concretar-se qui efectua aquesta avaluació.
A últim, una qüestió purament formal, ja que se suggereix suprimir la referència que en l'apartat segon es fa a la Llei orgànica 2/2006, perquè aquesta referència no s'ha fet en d'altres preceptes del Projecte que també estan directament connectats amb la citada Llei.
En relació amb l'article 13 se suggereix suprimir l'apartat segon, ja que és una obvietat que l'aspirant que no supera el programa de formació no és nomenat director o directora, i que els qui són nomenats són aquells que el superen o estan exempts de realitzar-lo.
No seria sobrer que aquest últim aspecte estigués inclòs en l'apartat primer d'aquest article.
Aquest article es dedica a l'avaluació dels directors o les directores.
Hauria de fer referència als criteris, indicadors i procediments d'aquesta avaluació, que, d'acord amb el que estableix l'article 116.3 de la Llei orgànica 2/2006, han de ser públics.
Així mateix, el títol del precepte hauria de referir-se a la gestió de la direcció.
L'article 17, en tractar de la renovació dels períodes de mandat, hauria d'indicar d'una forma expressa la referència que es requereix petició de l'interessat o de la interessada i a qui ha de dirigir-se aquesta petició, tot i que implícitament es pugui deduir.
La redacció de les causes de cessament podria simplificar-se incloent el contingut dels apartats 1 i 2 en un únic apartat que indiqués que 'el cessament del director o de la directora es produeix en els supòsits següents', que a continuació anirien distingits amb lletres.
A això cal afegir la conveniència d'incloure dues matisacions.
La primera, per tal que s'afegeixi alguna referència a la tramitació del cessament quan la causa és que el director 'deixa de complir les condicions necessàries pel seu nomenament'.
La segona, en relació amb la revocació, quan és a proposta motivada del Consell escolar del centre, i que està prevista en l'apartat 3, per tal que es concretés el quòrum necessari per poder adoptar aquesta proposta que, atesa la transcendència de la decisió, hauria de requerir òbviament un quòrum específic.
Caldria millorar la redacció de l'apartat tres d'aquest precepte, i concretar que es tracta de la revocació motivada del nomenament.
L'apartat sisè d'aquest article estableix que el director o directora ha de comunicar al claustre de professors i al consell escolar del centre la proposta de nomenament, cessament i destitució dels òrgans unipersonals.
Aquesta comunicació, d'acord amb el que estableix l'article 131.3 de la Llei orgànica 2/2006, ha de ser prèvia a formular les propostes.
Per tant, aquest caràcter previ ha de quedar reflectit en la redacció del Projecte de decret.
En el barem de la primera fase, en la lletra h) ha de considerar-se que la valoració del títol de doctorat sigui superior a la dels títols de llicenciat, arquitectura o enginyeria.
En primer lloc caldria millorar la redacció de la primera, per resultar confosa.
I, quant a la segona, en la redacció final, sotmesa a dictamen, s'ajusta també als criteris del procediment establert en la Llei tal com s'ha deixat palès al fonament jurídic V d'aquest Dictamen.
Per acabar, se suggereix que se suprimeixi els 'de' i 'dels' dels títols d'articles i de capítols, que els capítols siguin numerats amb números romans i que en la disposició final s'indiqui: 'l'endemà de la seva publicació al Diari Oficial de la Generalitat de Catalunya.'
Un cop considerades les observacions formulades en els fonaments jurídics V i VI es pot elevar al Govern el Projecte de decret pel qual es regula la selecció del director o de la directora i el nomenament i el cessament dels òrgans unipersonals de govern i de coordinació dels centres docents públics.